REZOLUTË
PËR VLERËSIMIN E PUNËS SË GRUPIT TË DEPUTETËVE “MIQTË E FËMIJËVE” PËR VITIN 2019 DHE PLANI I VEPRIMIT PËR VITIN 2020

Kuvendi i Shqipërisë:
Duke vlerësuar angazhimin e Grupit të Deputetëve “Miqtë e Fëmijëve” (GDMF) gjatë vitit 2019 në mbrojtjen dhe promovimin e të drejtave të fëmijëve, në marrjen e nismave ligjore dhe hartimin e politikave dhe programeve për të drejtat e fëmijëve, si dhe në forcimin e kontrollit parlamentar ndaj institucioneve shtetërore dhe institucioneve të pavarura për jetësimin e këtyre të drejtave;
Duke mbështetur e nxitur GDMF-në për angazhimin në mbrojtjen dhe fuqizimin e fëmijëve e të rinjve në Shqipëri, sidomos në zonat rurale, periferitë dhe zonat e varfra;
Duke nxitur bashkëpunimin e GDMF-së me ministritë e linjës,  institucionet shtetërore, institucionet e pavarura dhe organet e qeverisjes vendore;
Duke mbështetur zbatimin në praktikë të të drejtave të fëmijëve, që burojnë nga aktet dhe konventat ndërkombëtare në të cilat ka aderuar Shqipëria; 
Duke nxitur e fuqizuar bashkëpunimin me organizatat e shoqërisë civile që punojnë për fëmijët;
Duke nxitur e mbështetur bashkëpunimin edhe me vetë fëmijët;
Duke konsideruar pasojat në jetën dhe veprimtarinë e fëmijëve nga fatkeqësitë natyrore, si tërmeti i 26 nëntorit dhe pandemia COVID-19;
Duke vlerësuar raportin vjetor të GDMF-së për vitin 2019 dhe planin e veprimit për vitin 2020; 
Pas shqyrtimit të raportit vjetor të Grupit të Deputetëve “Miqtë e Fëmijëve”, Kuvendi i Shqipërisë konstaton se gjatë vitit 2019:
GDMF-ja kontribuoi në përmirësimin e të drejtave të fëmijëve përmes miratimit të shtesave dhe ndryshimeve në disa ligje; vijoi monitorimin e zbatimit efektiv të politikave të qeverisë në fushën e mbrojtjes së të drejtave të fëmijëve; dëgjoi zërat e të rinjve dhe fëmijëve për të drejtat dhe nevojat e tyre. 
GDMF-ja  propozoi dhe miratoi në Kuvendin e Shqipërisë rezolutën  “Për vlerësimin e punës së Grupit të Deputetëve “Miqtë e Fëmijëve” për vitin 2018 dhe planin e veprimit për vitin 2019”. Gjatë vitit 2019 u miratua rregullorja e brendshme e këtij grupimi.
Komitetet e GDMF-së në agjendën e tyre 2019  kanë zhvilluar takime dhe tryeza pune për çështje të caktuara. Tematikat e adresuara ishin siguria e fëmijëve, nevoja për përmirësime në Kodin Penal për mbrojtjen e fëmijëve nga ngacmimet seksuale.
Në mbledhjet e GDMF-së gjatë vitit 2019 ka pasur gjithashtu një rritje të  raportimeve  nga ministritë për çështje që u përkasin të drejtave të fëmijëve.
Bashkëpunimi i GDMF-së gjatë vitit 2019 me organizata të shoqërisë civile, vendase dhe ndërkombëtare, ekspertë dhe grupe interesi ka vijuar me intensitet. 
Kuvendi i Shqipërisë i kërkon GDMF-së që veprimtaria e tij për vitin 2020 të përqendrohet në këto drejtime:
1. Grupi i Deputetëve “Miqtë e Fëmijëve’, në bashkëpunim me Komisionin për Punën, Çështjet Sociale dhe Shëndetësinë, duhet të ndjekë realizimin e objektivave për zgjerimin e tipologjive dhe përmirësimin e shërbimeve ndaj fëmijëve.
2. Ndjekja sistematike dhe zhvillimi i seancave dëgjimore me institucionet publike për marrje informacioni lidhur me pajisjet digjitale, linje interneti dhe linje televizive për fëmijët për të mundësuar arsimimin online për të gjithë fëmijët, në rast të situatave të  ngjashme me ato të shkaktuara nga COVID -19.
3. Njohja me gjetjet e raporteve të publikuara nga zyra e UNICEF-it në Shqipëri  dhe organizata të tjera rreth eksperiencave që fëmijët shqiptarë kanë në internet, sigurisë së fëmijëve në internet, si dhe identifikimi i hapave të mëtejshëm për të përmirësuar kuadrin ligjor dhe masat e nevojshme institucionale. 
4. Ndjekja e përmbushjes së përdorimit të platformave të mësimit me shenja për fëmijët që nuk flasim dhe/ose nuk dëgjojnë. Zhvillimi i seancës dëgjimore me Ministrinë e Arsimit, Sportit dhe Kulturës për shqyrtimin e mundësive dhe adresimi në kohë i vështirësive.
5. Monitorimi i zbatimit të rekomandimeve të Komitetit të të Drejtave të Fëmijës nga institucionet  përgjegjëse.
6. Ndjekja  e përmbushjes së detyrimeve ligjore për referimin e rasteve të abuzimit me fëmijët nga sektorët e edukimit, shëndetësisë dhe rendit pranë strukturave të mbrojtjes së fëmijës dhe masat e marra nga ministritë për ta bërë efektiv këtë raportim brenda strukturave të tyre. 
7. Diskutimi i  propozimeve, nëse ka, të deputetëve, të institucioneve të pavarura kushtetuese ose të krijuara me ligj dhe të shoqërisë civile për përmirësime ligjore të nevojshme, për zbatimin e rekomandimeve të Komitetit për të Drejtat e Fëmijës dhe të mekanizmave të tjerë monitorues të konventave ndërkombëtare, që adresojnë drejtpërdrejt ose  jo drejtpërdrejt çështje të të drejtave të fëmijëve.
Kuvendi i Shqipërisë u kërkon institucioneve përgjegjëse për mbrojtjen e të drejtave të fëmijëve për vitin 2020 të përqendrohen në këto drejtime: 
1. Ministria e Shëndetësisë dhe Mbrojtjes Sociale të japë informacion për buxhetin progresiv për shërbimet e kujdesit për fëmijët dhe për afatin brenda të cilit shërbimet shëndetësore dhe kujdesit për fëmijët do të jenë shtrirë në të gjithë territorin e vendit;
2. MSHMS-ja të vijojë zgjerimin e shërbimeve sociale për gratë si faktor që ndikon drejtpërsëdrejti në  mirëqenien e familjes dhe shërbimet për fëmijët; 
3. MSHMS-ja të vijojë shtrirjen e shërbimeve sociale për fëmijët në bashkitë që nuk i kanë ngritur ende shërbimet sociale në nivel vendor dhe mundësinë e ofrimit të shërbimeve në zonat rurale; 
4. MSHMS-ja të përfundojë reformën e deinstitucionalizimit të fëmijëve, si dhe të marrë masa për gjetjen dhe mbështetjen e familjeve të origjinës ose familjeve alternative, sa dhe si janë lehtësuar procedurat e birësimit, duke marrë parasysh opinionin dhe interesin më të lartë të fëmijëve;
5. MSHMS-ja të zbatojë detyrat për shmangien e diskriminimit dhe të sigurojë akses në shërbime tek institucionet publike e private, transporti publik për fëmijët me aftësi të kufizuar;
6. Ministria e Drejtësisë (MD) të sigurojë dhe të mbikëqyrë zbatimin e Kodit të Drejtësisë Penale për të Mitur dhe Strategjisë së Drejtësisë Penale për të Mitur;
7. Prokurori i Përgjithshëm të vlerësojë nxjerrjen e udhëzimit me karakter të përgjithshëm për të unifikuar politikën penale dhe hetimin e veprave penale ndaj fëmijëve, veçanërisht rastet  e abuzimeve seksuale dhe pornografisë me fëmijët;
8. Ngritja e shërbimeve në mbrojtje të fëmijëve në bashkitë ku këto shërbime nuk janë ngritur ende dhe bashkëpunimi me organizatat dhe agjencitë  e specializuara dhe të akredituara që punojnë në këtë fushë; 
9. Ministria e Arsimit, Rinisë dhe Sportit të marrë masa për pajisjen e të gjitha institucioneve arsimore parauniversitare me psikologë  dhe të rrisë numrin e tyre në sistem;
10. Të hartojë një strategji të konsultuar me institucione dhe agjenci të tjera të fushës për hartimin  dhe/ose rishikimin e protokolleve për identifikimin e fëmijëve viktima të abuzimit seksual ose formave të tjera të abuzimit në shkollë dhe jashtë saj ose fëmijëve në risk. Brenda muajit shtator 2020 të raportojë në Kuvend lidhur me masat e marra për këtë rekomandim;
11. Të vijojë të marrë masa për të siguruar akses për të gjithë nxënësit në arsimimin online, në rast të një situate të ngjashme me atë të shkaktuar nga COVID-19;
12. Agjencia Shtetërore për të Drejtat dhe Mbrojtjen e Fëmijës (ASHDMF) të raportojë për përmbushjen e Objektivave të Zhvillimit të Qëndrueshëm – me fokus fëmijët;
13. Të ndjekë më përparësi masat e marra për  plotësimin e institucioneve parauniversitare me  psikologë dhe rritjen e numrit të tyre; 
14. ASHDMF-ja të raportojë në GDMF për ngritjen dhe funksionimin e strukturave vendore të mbrojtjes së fëmijëve sipas detyrimeve të ligjit nr. 18/2017 “Për të drejtat dhe mbrojtjen e fëmijës”, veçanërisht për numrin e personave të punësuar si punonjës të mbrojtjes së fëmijës;  profilin e punonjësve të mbrojtjes së fëmijës, sipas kërkesave ligjore; buxhetet që kanë në dispozicion strukturat e mbrojtjes së fëmijës për menaxhimin e rasteve; shërbimet bazë për mbrojtjen e fëmijëve, veçanërisht atyre që janë viktima të formave më të rënda të dhunës dhe abuzimit dhe asetet për ngritjen e kapaciteteve të këtyre punonjësve;
15. Në bashkëpunim me komisionet/nënkomisionet parlamentare të adresojë masa konkrete për të zbatuar detyrimet ligjore për ngritjen dhe fuqizimin e mekanizmave mbrojtës të fëmijëve në nivel vendor. 

Miratuar në datën 18.6.2020. 

